*„*Hah! Mely tekintet! Egy raj a világ.A legkisebb por, mint él, mint mozog.

*S mi vándor arcok jőnek itt elém?*” (II.)

Csongor szavai ezek, amikor először találkozik a vándorokkal, akik a földi boldogság tévútjait szimbolizálják. Ők nem hisznek Tündérhonban, Csongort kinevetik. Később újra megjelennek: a Kalmár koldussá vált, a Fejedelem elvesztette a hatalmát, a Tudós megőrült, tehát kudarcot vallottak életcéljaik megvalósításában. Csongor Tündét keresi, azaz a szerelmet, a boldogságot.

Ezek az életfelfogások folyamatosan jelen vannak az életünkben, s nekünk választanunk kell. A három életút nagyon csábító: ki ne szeretne például sok pénzt, főnök lenni vagy nagy tudással rendelkezni. A középút vajon merre van? Mi a helyes értékrend? Próbáljuk megtalálni azt a hivatást, amit szívesen, becsületesen végzünk, s ha ehhez még a család is megadatik, még boldogabbak lehetünk. Minden döntésünk, legyen az helyes vagy sem, meghatározza az életünket, s felnőtté válásunk részei.

„*Ilyen minden férfi szív?*” (IV.)

Tündében fogalmazódik meg ez a kérdés, amikor a kútban azt látja, hogy Csongor hűtlen volt. Ez a kút a „lélek kútjának” is nevezhető; reményeink, kétségeink tükröződése. Tünde vállalja az emberlétben való osztozást, fontosabbnak tartja a szerelmet, mint a halhatatlanságot. Megbízik benne, annak ellenére, amit látott, ezzel talán még nagyobb áldozatot hoz, hiszen nem tudja, hogy tényleg hűséges-e Csongor. Halandó lesz, hogy boldog lehessen.

A mulandóság tudata súlyt adhat az életünknek. Földi létünk nem tart örökké: becsüljük meg azt, amink van, ebbe az időt is beleértve. Mindez értékessé teszi a pillanatokat, döntéseinket is.

Egy jó kapcsolatban fontos, hogy őszinték legyünk, legyen meg a tisztelet és a bizalom, az oktalan féltékenység kizárásával. Nem kell feltétlenül feláldozni magunkat a másikért, hanem inkább figyeljünk egymásra. Néha engednünk kell a másiknak, viszont csak akkor, ha a másik fél is képes erre. Legyünk önmagunk, és érezzük jól magunkat egymás társaságában.